Står du foran at bygge en carport eller udvide huset indenfor de næste par år, så kan der gå lang tid før du får lov. En tredjedel af kommunernes personale går nemlig på pension inden for få år, og det vil betyde ventetid på sagsbehandlingen. Den sølvfarvede manke røber ham. 59-årige Jens Larsen er ingeniør og indsatsleder i Vesthimmerlands Kommune. Om et par år går stopper han på arbejdsmarkedet. - Jeg vil gerne have tid til ferie, rejser, børnebørnene huset og haven. Jeg skal nok få tiden til at gå, siger Jens Larsen. Han er en af mange. En tredjedel af kommunernes ansatte går på pension indenfor 5 til 7 år, og det kommer borgerne til at mærke. Sagsbehandlingstiderne bliver længere. - Det bliver et rigtig stort problem, hvis ikke vi gør noget ved det nu, og det haster, erkender Mogens Kristensen, der er ordførende direktør i Vesthimmerland Kommune. Unge ingeniører gider ikke arbejde i det offentlige. En ingeniør på det private arbejdsmarked tjener i snit 50.000 mere om året, end en der er ansat i kommunerne. Det viser tal fra Ingeniørforeningen. Derfor mener foreningen, at kommunerne må satse på at holde på de ældre. Det vink med en vognstang har Vesthimmerlands Kommune opfattet. - Vi forventer allerede at have en ny personalepolitik klar inden sommerferien, og når den er udmøntet, kan vi få seniorordningerne med, siger Mogens Kristensen. Jens Larsen vil gerne blive lidt længere, hvis han kan komme på nedsat tid. Men tilbudet skal være godt - der er andre ting, der trækker - Jeg har lige fået et nyt barnebarn. Hende ville jeg gerne have været inde at besøge i dag. Men jeg er på arbejde, så det må vente, siger Jens Larsen. Udover ingeniører går også mange folkeskolelærere og hjemmehjælpere på pension.

Referat:
Står du foran at bygge en carport eller udvide huset indenfor de næste par år, så kan der gå lang tid før du får lov. En tredjedel af kommunernes personale går nemlig på pension inden for få år, og det vil betyde ventetid på sagsbehandlingen.